Predmet: Izvješće s održanog Okruglog stola u Rijeci 23. ožujka 2015.g., na temu **Nužnost izgradnje nizinske, dvokolosiječne i elektrificirane željezničke pruge Rijeka – Zagreb – Botovo kao dijela Koridora XI: Baltic – Jadran, odnosno Route C-65.**

**Organizatori Okruglog stola bili su:**

 **Hrvatska akademija tehni**č**kih znanosti**

 **Centar za prometno inženjerstvo HATZ-a**

 **i**

 **Sindikat prometnika vlakova Hrvatske**

 **pod pokroviteljstvom**

 **HRVATSKE AKADEMIJE TEHNI**Č**KIH ZNANOSTI**

U ime HATZ rad okruglog stola otvorila je gospođa Prof. dr. sc. Vesna Cerovac, nakon čega je izloženo 11 znanstvenih i stručnih radova u kojima je elaborirana problematika prometnog povezivanja Europske unije sa zemljama Bliskog, Srednjeg i Dalekog Istoka preko području Republike Hrvatske, odnosno riječkog prometnog pravca i Luke Rijeka kao ključnog međunarodnog prometnog čvorišta, kojega je EU prihvatila kao svoje strateško određenje.

 Nakon dovršetka izlaganja održana je otvorena tribina na kojoj su postavljena brojna pitanja iz područja promatrane problematike na koju su dati odgovarajući odgovori uključujući i odgovore na pitanja u svezi predloženih zaključaka, koji su jednoglasno usvojeni od svih sudionika Okruglog stola, koji će se dostaviti predmetno nadležnim tijelima Republike Hrvatske na daljnje postupanje:

OKRUGLI STOL U RIJECI

USVOJENI ZAKLJUČCI

 Temeljem izloženih prezentacija i otvorene rasprave na temu: **Nužnost izgradnje nizinske, dvokolosiječne i elektrificirane željezničke pruge Rijeka – Zagreb – Botovo kao dijela Koridora XI: Baltic – Jadran, odnosno Route C-65,** jednoglasno su usvojeni slijedeći

**Z A K L J U Č C I**

1. Utvrđuje se da je Europska unija, na ministarskoj konferenciji u Szczecinu održanoj 28. VI 2010.g., proglasila Luku Rijeka i Route C-65 svojim strateškim prometnim koridorom za operativno povezivanje sa zemljama Bliskog, Srednjeg i Dalekog Istoka, kao najvećim tržištem na svijetu na kojem živi i djeluje 2/3 svih svjetskih potrošača/proizvođača.
2. Putem svojih strateških programa i projekata, među kojima je i projekt SETA, Europska komisija je procijenila prometnu potražnju za međunarodnim javnim prometom od 4.500.000 TEU/god do 2030.g., preko Luke Rijeka i Route C-65.
3. Za prihvaćanje procijenjene prometne potražnje od 4,5 milijuna TEU/god., utvrđena je nužnost izgradnje dvokolosiječne, elektrificirane nizinske pruge na koti 200 m/nv Rijeka - Zagreb - Mađarska granica, te modernizacija postojeće željezničke pruge na istoj relaciji koja je puštena u promet 1873.g., jer je poznato da nizinska pruga neće biti u mogućnosti prihvatiti sveukupni novi promet.
4. U cilju razvoja suvremenog intermodalnog prometnog sustava na Route C-65, pod kojim se razumijeva transport tereta po modelu minimalnog udjela elektrificirane željeznice i unutarnje plovidbe od 85%, a cestovnog prometa maksimalno do 15%, Europska komisija je prihvatila potrebu izgradnje višenamjenskog plovnog kanala Vukovar - Šamac i modernizaciju hrvatske unutarnje plovidbe.
5. Za prihvaćanje matičnih kontejnerskih brodova u transkontinentalnom javnom prometu utvrđena je potreba žurne izgradnje matičnog kontejnerskog terminala "Zagrebačko pristanište" u riječkoj luci te intermodalnih čvorišta u njegovom zaleđu (Miklavlje i Škrljevo- Kukuljanovo), u prvoj razvojnoj fazi, te izgradnja velikog matičnog terminala "Omišalj" na otoku Krku, sa pripadajućim objektima prometne infrastrukture, u drugoj razvojnoj fazi.
6. Za izradu projektne dokumentacije na Route C-65 te za određene investicijske zahvate EU je osigurala bespovratna financijska sredstva te participaciju u pojedinim investicijskim zahvatima putem svojih fondova, kojima se ujedno osigurava priprema većih komercijalnih investicija za izravna inozemna ulaganja koja pobuđuju interes velikih svjetskih investitora putem koncesija.
7. U okvirima svojih istraživačkih - strateških projekata Europska komisija je jednoznačno utvrdila da su ulaganja strateškog razvojnog kapitala u objekte željezničke i lučke prometne infrastrukture ekonomski isplativa i da osobito pozitivno utječu na razvoj malog i srednjeg poduzetništva na sveukupnoj Route C-65, te da osiguravaju integralno-sinergijski porast BDP svih zemalja na cijelom prometnom pravcu, što posebno ukazuje na potrebu žurnog pokretanja ovoga velikog investicijskog ciklusa, kao svojevrsnog New Deal Europske unije i Republike Hrvatske.
8. Vlada mora odmah donijeti strateški plan razvoja minimalno do 2020.g. i dostaviti u Bruxell, u kojeg mora ugraditi prethodno navedene objekte lučke i željezničke prometne infrastrukture te unutarnje plovidbe, jer u protivnom neće se moći koristiti velika bespovratna sredstva iz namjenskih EU fondova sa kojima RH izlazi iz ekonomske krize.

 Prof. dr. sc. Ivan Miloš